CELEX: 32019D0120
Language: bg
Date: 2019-01-24 00:00:00
Title: Решение за изпълнение (ЕС) 2019/120 на Комисията от 24 януари 2019 година за изменение на Директива 2008/90/ЕО на Съвета във връзка с удължаването на срока на дерогацията по отношение на условията за вноса от трети страни на посадъчен материал от овощни растения и на овощни растения, предназначени за производство на плодове (нотифицирано под номер С(2019) 254)

28.1.2019   
               
               
                  BG
               
               
                  Официален вестник на Европейския съюз
               
               
                  L 24/27
               
            
         РЕШЕНИЕ ЗА ИЗПЪЛНЕНИЕ (ЕС) 2019/120 НА КОМИСИЯТА
         от 24 януари 2019 година
         за изменение на Директива 2008/90/ЕО на Съвета във връзка с удължаването на срока на дерогацията по отношение на условията за вноса от трети страни на посадъчен материал от овощни растения и на овощни растения, предназначени за производство на плодове
         
            
               (нотифицирано под номер С(2019) 254)
            
         
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 2008/90/ЕО на Съвета от 29 септември 2008 г. относно предлагането на пазара на посадъчен материал от овощни растения и на овощни растения, предназначени за производство на плодове (1), и по-специално член 12, параграф 2, втора алинея от нея,
         като има предвид, че:
         
                     (1)
                  
                  
                     Съгласно член 12, параграф 1 от Директива 2008/90/ЕО Комисията взема решение дали посадъчният материал от овощни растения и овощните растения, произведени в трета страна и предоставящи същите гаранции относно задълженията на доставчика, идентичността, характеристиките, фитосанитарните аспекти, средата на отглеждане, опаковката, правилата за провеждане на инспекции, маркирането и запечатването, са равностойни във всички тези отношения на посадъчния материал и овощните растения, произведени в Съюза, и отговарят на изискванията и условията по посочената директива. В член 12, параграф 2 от Директива 2008/90/ЕО се предвижда дерогация, която позволява на държавите членки, докато бъде взето такова решение, да прилагат по отношение на вноса на посадъчен материал и на овощни растения условия, най-малко равностойни на тези, които се прилагат по отношение на посадъчен материал и овощни растения, произведени в Съюза.
                  
               
                     (2)
                  
                  
                     Такава дерогация е предоставена до 31 декември 2018 г. Поради това държавите членки могат да прилагат условия, равностойни на посочените в директиви за изпълнение 2014/96/ЕС (2), 2014/97/ЕС (3) и 2014/98/ЕС (4) на Комисията.
                  
               
                     (3)
                  
                  
                     Наличната понастоящем информация относно прилаганите условия в трети страни е все още недостатъчна, за да може Комисията да приеме на този етап такова решение по отношение на която и да е трета страна.
                  
               
                     (4)
                  
                  
                     За да се предотврати нарушаването на търговските отношения, държавите членки следва да продължат да се възползват от посочената дерогация.
                  
               
                     (5)
                  
                  
                     Считано от 14 декември 2019 г. ще се прилагат новите правила за здраве на растенията, предвидени в Регламент (ЕС) 2016/2031 на Европейския парламент и на Съвета (5). Съгласно тези правила вредителите, понастоящем изброени в Директива за изпълнение 2014/98/ЕС, както и здравните изисквания към посадъчния материал попадат в приложното поле на същия регламент. Поради това е целесъобразно да се осигури достатъчно време за оценка на спазването от третите страни на новите правила за здраве на растенията, предвидени в Регламент (ЕС) 2016/2031, и на законодателството за прилагането му.
                  
               
                     (6)
                  
                  
                     Срокът за прилагане на дерогацията, предвидена в член 12, параграф 2 от Директива 2008/90/ЕО, следва да бъде съответно удължен до 31 декември 2022 г.
                  
               
                     (7)
                  
                  
                     Поради това Директива 2008/90/ЕО следва да бъде съответно изменена.
                  
               
                     (8)
                  
                  
                     Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите, секция „Посадъчен материал и родове и видове овощни растения“,
                  
               ПРИЕ НАСТОЯЩОТО РЕШЕНИЕ:
         
            Член 1
            В член 12, параграф 2, първа алинея от Директива 2008/90/ЕО датата „31 декември 2018 г.“ се заменя с „31 декември 2022 г.“
         
         
            Член 2
            Адресати на настоящото решение са държавите членки.
         
         
            Съставено в Брюксел на 24 януари 2019 година.
            
               
                  За Комисията
               
               Vytenis ANDRIUKAITIS
               
                  Член на Комисията
               
            
         
         
            (1)  ОВ L 267, 8.10.2008 г., стр. 8.
         
            (2)  Директива за изпълнение 2014/96/ЕС на Комисията от 15 октомври 2014 г. относно изискванията за етикетирането, запечатването и опаковането на посадъчен материал от овощни растения и на овощни растения, предназначени за производство на плодове, попадащи в обхвата на Директива 2008/90/ЕО на Съвета (ОВ L 298, 16.10.2014 г., стр. 12).
         
            (3)  Директива за изпълнение 2014/97/ЕС на Комисията от 15 октомври 2014 г. за прилагане на Директива 2008/90/ЕО на Съвета по отношение на регистрацията на доставчиците и на сортовете, както и на общ списък на сортовете (ОВ L 298, 16.10.2014 г., стр. 16).
         
            (4)  Директива за изпълнение 2014/98/ЕС на Комисията от 15 октомври 2014 г. за прилагане на Директива 2008/90/ЕО на Съвета по отношение на специфичните изисквания за родовете и видовете овощни растения, посочени в приложение I към нея, специфичните изисквания, които да бъдат изпълнени от доставчиците, както и подробни правила относно официалните инспекции (ОВ L 298, 16.10.2014 г., стр. 22).
         
            (5)  Регламент (ЕС) 2016/2031 на Европейския парламент и на Съвета от 26 октомври 2016 г. за защитните мерки срещу вредителите по растенията, за изменение на регламенти (ЕС) № 228/2013, (ЕС) № 652/2014 и (ЕС) № 1143/2014 на Европейския парламент и на Съвета и за отмяна на директиви 69/464/ЕИО, 74/647/ЕИО, 93/85/ЕИО, 98/57/ЕО, 2000/29/ЕО, 2006/91/ЕО и 2007/33/ЕО на Съвета (ОВ L 317, 23.11.2016 г., стр. 4).